- |Contact
- |Carte de oaspeti
- |Album foto
- |Stiri
- |Viata parohiei
- |Despre noi
- Prima pagina

# Sfintirea Bisericii

Era în toamna anului 1995. Trecând întro bună zi pe strada Bogdan Dragoş, venind de la Vaslui unde eram paroh, am zărit un panou pe care era scris: „Şantier în lucru. Obiectiv: Biserica Catolică.” Da, se începuse construcţia unei noi biserici, a doua, în Roman. Văzând panoul mi-am zis: „Sărmanul părinte Petrea”, el era parohul singurei biserici catolice în Roman de pe strada Ştefan cel Mare, câtă trudă, câtă transpiraţie, câte nopţi poate nedormite din cauza lipsei de fonduri ca biserica să se înalţe.

Nu după mult timp, în 1996, am primit la Vaslui o scrisoare de la Episcopia din Iaşi Decretul Episcopal în care se specificau următoarele: „Consultându-ne în prealabil cu cei în drept, Vă facem cunoscut că de pe data de 1 august 1996 aţi fost transferat din postul de paroh din Parohia Romano-Catolică Vaslui la Parohia Romano-Catolică „Inima Neprihănită a Mariei” Roman şi numit în postul de paroh ... . Vă dorim mult succes ... în noua muncă încredinţată! ...”

Citind Decretul Episcopal mi-a venit în minte imediat ce spuneam cu câteva luni în urmă despre „Sărmanul părinte Petrea”. Aşadar, truda, transpiraţia şi multe nopţi nedormite au fost transferate asupra noului paroh şi acela fiind chiar eu.

Desigur că munca şi preocupările nu erau uşoare deloc. Nefiind casă parohială am fost nevoit să stau la Parohia „Sf. Tereza a pruncului Isus” din Stefan cel Mare timp de doi ani şi jumătate, timp în care am ridicat noua casă parohială.

Atât la casa parohială, cât şi la biserică, partea de structură a fost executată de firma din Roman „Bacor”, avându-l ca director pe domnul inginer Isidor Barticel împreună cu arhitectul domnul Maica din Iaşi. Celelalte lucrări, în mare parte, au fost făcute în regie proprie evitând costurile suplimentare care le implicau firmele.

Noua biserică are o înălţime exterioară de 35m iar în interior are lungimea de 34m, lăţimea 28m iar înălţimea 17m.

Lucrările bisericii s-au întins pe o perioadă de mai mulţi ani datorită mărimii cât şi a formei complexe pe care o are, forma unui vapor, nu arcă cum consideră unii. De aici o muncă grea de executat iar preţurile erau pe măsură.

Mulţumesc în primul rând credincioşilor din parohia noastră care au contribuit la construcţia bisericii. Mulţumiri aduc Episcopiei de Iaşi, Mons. Vladimir Petercă, comunităţii din Bolzano avându-l ca reprezentant pe Don Roberto, Pr. Dominic Lucaci (fratele meu), care este paroh în Italia. Mulţumesc şi persoanelor din Portugalia care au voit să-şi păstreze anonimatul, firmei Marcel, firmei Angelli şi celor ce au ajutat în decursul timpului.

Data de 5 iunie a fost pentru comunitatea noastă o adevărată sărbătoare deoarece Preasfinţitul Petru Gherghel, păstorul diecezei noastre, însoţit de Preasfinţitul Cornel Damian, episcop auxiliar de Bucureşti, a sfinţit biserica şi a consacrat altarul unde au fost aşezate relicviile Fericitului Ieremia Valahul şi ale Sfântului Leonardo Murialdo.

Parohia noastră numără 991 de familii şi 3146 de credincioşi. Este o parohie tânără pentru că a fost înfiinţată la 1 august 1996 dar şi pentru că marea majoritate a credincioşilor sunt tineri. Majoritatea credincioşilor ce formează această Parohie provin din satele catolice din jurul Romanului stabiliţi datorită serviciului.

Paroh Pr. Cristian LUCACI

- |Contact
- |Carte de oaspeti
- |Album foto
- |Stiri
- |Viata parohiei
- |Despre noi
- Prima pagina

Copyright © Parohia Inima Neprihanita a Mariei Roman 2007-2009 ® - Toate drepturile rezervate - Realizat de Alexandru Bulai