- |Contact
- |Carte de oaspeti
- |Album foto
- |Stiri
- |Viata parohiei
- |Despre noi
- Prima pagina

#

## Nunta de diamant, 60 de ani de căsătorie

Cu ajutorul lui Dumnezeu, am ajuns ca pe 1 februarie să aniversăm 60 de ani de căsătorie. A fost un prilej de mare bucurie pentru noi şi pentru copiii noştri, care ne-au fost alături. Unii au fost prezenţi, alţii ne-au susţinut şi s-au rugat pentru noi de departe, acolo unde sunt ei. Mare mângâiere am avut pentru că am participat la Sfânta Liturghie, pe care a celebrat-o pentru noi chiar unul dintre copiii noştri. Părintele Mihai a venit de la Bucureşti cu această ocazie, ca să ne fie alături şi să ne sporească bucuria.

Chiar dacă se spune că la 60 de ani de căsătorie este nunta de diamant, cei care au ajuns până aici nu sunt atât de puternici, aşa cum este diamantul. Vârsta şi starea de sănătate ne fac să depindem aproape în totalitate de ceilalţi. Dar credinţa că Dumnezeu nu ne părăseşte, ne dă putere să mergem mai departe. Noi ne rugăm să ne dea Dumnezeu sănătatea trupului şi seninătatea minţii, ca să nu fim povară pentru nimeni.

Îi mulţumim Bunului Dumnezeu pentru tot ce-am trăit în viaţa noastră de căsătorie, cu bune şi mai puţin bune; îi mulţumim că ne-a dat puterea să rămânem mereu împreună, uniţi; îi mulţumim pentru copiii pe care ni i-a dăruit; îi mulţumim pentru că ne-a dat tăria ca să putem face mereu voia lui.

Margareta şi Francisc Mărtinaş

- |Contact
- |Carte de oaspeti
- |Album foto
- |Stiri
- |Viata parohiei
- |Despre noi
- Prima pagina

Copyright © Parohia Inima Neprihanita a Mariei Roman 2007-2009 ® - Toate drepturile rezervate - Realizat de Alexandru Bulai