- |Contact
- |Carte de oaspeti
- |Album foto
- |Stiri
- |Viata parohiei
- |Despre noi
- Prima pagina

# Despre familie

## Ce reprezintă pentru noi familia? Totul!

Dumnezeu ne-a binecuvântat şi ne-a dăruit o familie frumoasă şi numeroasă. Avem 10 copii. Astăzi, atâţia copii ar putea să pară o nebunie. Dar noi am primit fiecare copil ca pe un dar de la Dumnezeu. Nu a fost deloc uşor, dar am dus greul împreună şi aşa am răzbit.

Aşa am jurat în faţa altarului. Să ne fim alături la bine şi la greu. Iar noi nu am uitat niciodată asta. Copiii au crescut şi fiecare şi-a luat zborul pe drumul său. Ne vedem mai rar, dar am rămas tot o familie. Doar că acum e şi mai mare. La copiii noştri s-au adăugat nurorile şi ginerii, apoi au apărut nepoţii. Toţi ne aduc mare bucurie.

Noi suntem oameni simpli, fără multă carte. Dar Dumnezeu ne-a dăruit înţelepciune să-i putem creşte frumos pe copiii noştri. Încă de mici i-am învăţat lucrurile care nu se învaţă în şcoală: să fie buni, respectuoşi, să ajute, să ierte, să dăruiască din puţinul lor, să fie recunoscători.

Întotdeauna rugăciunea a avut un loc de cinste în familia noastră. În fiecare seară ne rugam împreună. Copiii mai mari stăteau în genunchi, iar pe cei mici îi ţineam pe lângă noi. Îi învăţam şi le spuneam că rugăciunea făcută împreună e plăcută în ochii lui Dumnezeu. O familie poate să rămână împreună doar dacă se roagă împreună.

Eu, de tânără, îmi doream să mă fac călugăriţă. Vremurile nu m-au ajutat. Dar m-am rugat ca măcar unul dintre copiii mei să se consacre lui Dumnezeu. Şi Dumnezeu mi-a ascultat rugăciunea. Ne-a binecuvântat familia cu un preot. Mare har este un preot pentru familie!

Acum, la bătrâneţe, ne gândim în urmă şi ne amintim prin câte am trecut. Şi cele bune şi cele rele le-am trăit împreună, în familie. Când era o reuşită, ne bucuram cu toţii; când era ceva de realizat, ne mobilizam cu toţii şi, mână de la mână, rezolvam problema; când era o durere sau o boală, eram din nou împreună ca să ne rugăm, să susţinem, să ajutăm, să încurajăm.

Îi mulţumim lui Dumnezeu pentru tot ce ne-a dat. Pentru că ne-a binecuvântat şi ne-a dăruit o familie frumoasă şi numeroasă. Asta este realizarea vieţii noastre: familia.

- |Contact
- |Carte de oaspeti
- |Album foto
- |Stiri
- |Viata parohiei
- |Despre noi
- Prima pagina

Copyright © Parohia Inima Neprihanita a Mariei Roman 2007-2009 ® - Toate drepturile rezervate - Realizat de Alexandru Bulai