- |Contact
- |Carte de oaspeti
- |Album foto
- |Stiri
- |Viata parohiei
- |Despre noi
- Prima pagina

# Schimb de experienta

Luni, 4 iunie 2012, a avut loc la Roman un schimb de experienţă între tinerii parohiilor Roman "Inima Neprihănită a Mariei" şi Tuta "Regina Sfântului Rozariu". Tema acestei zile a fost: "Prietenia se trăieşte în grup".

Tinerii din aceste două parohii s-au întâlnit la Roman, la Centrul de zi "Leonard Murialdo", sub semnul prieteniei, pentru a-şi manifesta bucuria credinţei, bucuria prieteniei, animaţi de adevăratul nostru prieten - Cristos.

Această zi s-a realizat din iniţiativa părinţilor noştri vicari, părintele Marius Sabău şi părintele Daniel Budău, susţinuţi de părinţii noştri parohi: părintele Cristian Lucaci şi părintele Mihai Cătău.

După cuvântul de salut şi bun venit din partea părintelui Marius Sabău şi a părintelui Maximilian Horlescu, responsabilul Centrului de zi "Leonard Murialdo", am făcut cunoştinţă cu ceilalţi tineri. Apoi, părintele Marius ne-a vorbit despre tema zilei, schiţând portretul adevăratului prieten, evidenţiind calităţile acestuia, cum se trăieşte adevărata prietenie şi invitându-ne în final să încercăm să fim în primul rând noi prieteni aşa cum am vrea să ne fie ceilalţi prieteni.

După această scurtă prezentare, în spiritul prieteniei şi fairplay-ului, am participat la activităţile recreative propuse. S-a organizat un campionat de fotbal şi unul de volei, dar şi competiţii de rummy, cărţi, table, şah, fotbal de masă şi tam-tam.

După ce tinerii osteniţi de efortul depus la activităţile sportive s-au relaxat printr-o scurtă plimbare prin împrejurimi, a urmat un moment de karaoke ce i-a antrenat pe toţi cei prezenţi.

A urmat pregătirea sfintei Liturghii şi sfânta Liturghie celebrată în biserica "Inima Neprihănită a Mariei", împreună cu cei din comunitate, moment în care i-am mulţumit lui Dumnezeu pentru toate momentele frumoase petrecute împreună şi l-am rugat pe bunul Dumnezeu să fie mereu alături de noi, să ne orienteze gândurile, cuvintele şi faptele astfel încât, trăind cât mai bine momentul prezent, viitorul să ne fie eliberat de orice criză, în special de cea spirituală.

La sfârşitul sfintei Liturghii am imortalizat acest moment printr-o fotografie de grup, iar apoi ne-am îndreptat spre locul unde am servit cina, ne-am distrat, am fost felicitaţi şi premiaţi de părinţii noştri vicari, iar la final ne-am îndreptat spre casele noastre cu bucuria experienţei acestei zile minunate şi cu micul regret că această zi a trecut foarte repede.

Impresii culese după această zi:

- "În primul rând vrem să vă mulţumim pentru căldura cu care ne-aţi primit. Ne bucurăm că am petrecut această zi frumoasă alături de voi, ne-am simţit bine împreună. Sunteţi foarte prietenoşi şi ospitalieri. Vă dorim tot ce-i mai frumos şi să ne revedem cu bine. Dumnezeu să vă aibă în pază" (Florenţiu, Mădălina, Andreea, Patriciu, George şi Emanuela - Tuta)
- "Ne bucurăm că am avut ocazia de a face acest schimb de experienţă. A fost o oportunitate de a cunoaşte persoane noi, sociabile, de a ne face prieteni noi cu care sperăm să ţinem legătura şi pe viitor. Sperăm să ne reîntâlnim cât mai curând. A fost cu adevărat o zi superbă! Multă pace şi bucurie în suflet tuturor" (Alice, Ema. Adi, Anyta, Mona - Roman INM)

Ana Maria Ciucheş (Roman INM)
şi Emanuela Ciangău (Tuta)

Poze de la acest eveniment se găsesc in secţiunea albumu foto

- |Contact
- |Carte de oaspeti
- |Album foto
- |Stiri
- |Viata parohiei
- |Despre noi
- Prima pagina

Copyright © Parohia Inima Neprihanita a Mariei Roman 2007-2009 ® - Toate drepturile rezervate - Realizat de Alexandru Bulai